**PRIJEDLOG**

Na temelju članka 35. stavka 2. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 143/12 i 152/14), članka 35. stavka 1. Zakona o lokalnoj i područnoj (regionalnoj) samoupravi ( „Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) te članka 31. Statuta Općine Martijanec („Službeni vjesnik Varaždinske županije“ broj 10/13, 24/13, 09/20, 81/20, 14/21, 14/23) Općinsko vijeće Općine Martijanec na svojoj ­\_\_. sjednici održanoj dana \_\_\_\_\_ godine donosi

**ODLUKU**

**o upravljanju i korištenju društvenih domova**

**Općine Martijanec**

**Članak 1.**

Ovom Odlukom utvrđuje se način upravljanja društvenim domovima te njihovo održavanje i financiranje, uvjeti i način davanja na korištenje te naknada za korištenje društvenih domova u vlasništvu Općine Martijanec.

Ovu odluku su dužni poštivati svi korisnici društvenih domova u vlasništvu Općine Martijanec.

Izrazi koji se koriste u ovoj Odluci, a koji imaju rodno značenje odnose se jednako na muški i ženski rod.

**Članak 2.**

Društveni domovi iz članka 1. ove Odluke su:

1. Društveni dom Martijanec

2. Društveni dom Križovljan

3. Društveni dom Sudovčina

4. Društveni dom Vrbanovec

5. Društveni dom Hrastovljan

6. Društveni dom Čičkovina

7. Društveni dom Madaraševec

8. Društveni dom Slanje

9. Društveni dom Rivalno – Gornji Martijanec

Društveni domovi na području Općine Martijanec njezino su vlasništvo te njima neposredno upravlja općinski načelnik Općine Martijanec.

U upravljanju društvenim domovima načelniku stručno-administrativnu pomoć pruža Jedinstveni upravni odjel Općine Martijanec.

**Članak 3.**

Društveni dom daje se na privremeno/povremeno korištenje fizičkoj ili pravnoj osobi (u daljnjem tekstu: Korisnik).

Pod *privremenim korištenjem* smatra se korištenje prostora društvenih domova u trajanju do 7 (sedam) dana neprekidno, ako se koristi u svrhu skladištenja i čuvanja robe, organiziranja priredbi, predavanja, savjetovanja, rekreacije, različitih sportskih događanja i drugih aktivnosti od lokalnog značaja, dok se korištenje u trajanju dužem od toga smatra zakupom poslovnog prostora.

Pod *povremenim korištenjem* smatra se korištenje društvenih domova u određeni dan ili određene dane u tjednu ili mjesecu, ili točno određene sate određenog/ih dana u mjesecu, odnosno u unaprijed određene vremenske termine koji se ponavljaju i koji su rezervirani za određenog korisnika.

**Članak 4.**

Prije povremenog/privremenog korištenja društvenih domova Općine Martijanec, Korisnik, odnosno osoba ovlaštena za zastupanje (ako je Korisnik pravna osoba) je dužan na propisanom obrascu, koji podiže u Jedinstvenom upravnom odjelu u Općini Martijanec, podnijeti zahtjev za korištenje istog. Zahtjev se podnosi najmanje 7 dana prije korištenja društvenog doma ili prostora.

Zahtjev za korištenje društvenog doma sadrži sljedeće:

- podatke o Korisniku,

- podatke o društvenom domu za koji se podnosi zahtjev za povremeno korištenje,

- naznaka aktivnosti, odnosno namjenu za koji se želi koristiti društveni dom,

- suglasnost za obradu osobnih podataka i prihvaćanje obveze zbrinjavanje nastalog otpada.

Evidenciju o raspredu korištenja društvenih domova vodi Jedinstveni upravni odjel Općine Martijanec.

**Članak 5.**

Na temelju podnesenog i odobrenog zahtjeva općinski načelnik i Korisnik, odnosno osoba ovlaštena za zastupanje (ukoliko je Korisnik pravna osoba) zaključuju ugovor o korištenju društvenog doma u kojemu su određeni uvjeti pod kojima se društveni dom daje na privremeno/povremeno korištenje.

Ugovor o privremenom/povremenom korištenju društvenog doma obavezno sadrži:

- podatke o ugovornim stranama,

- podatke o društvenom domu koji se daje na korištenje,

- podatke o namjeni korištenja društvenog doma,

- vremensko razdoblje i dužinu trajanja privremenog/povremenog korištenja društvenog doma,

- iznos naknade za privremeno/povremeno korištenje društvenog doma ili osnovu na temelju   
 koje se društveni dom daje na privremeno/povremeno korištenje bez naknade,

- prava i obveze Korisnika u svezi korištenja društvenog doma,

- odredbe o prestanku ugorova,

- datum zaključivanja ugovora i potpis ugovornih strana.

**Članak 6.**

Privremeno/povremeno korištenje društvenog doma neće se odobriti Korisniku koji:

- ima nepodmirene obveze prema Općini Martijanec po bilo kojoj osnovi,

- ne ispunjava ili nije ispunio ranije obveze iz ugovora o privremenom ili povremenom korištenju   
 društvenog doma.

Korisnicima društvenog doma u vlasništvu Općine Martijanec, po bilo kojoj osnovi, zabranjuje se da isti neposredno daju na korištenje drugim pravnim i fizičkim osobama, bez prethodnog odobrenja za korištenje od strane Općine Martijanec.

Domar ili za to ovlaštena osoba ne smije omogućiti korištenje društvenog doma ako im se prethodno ne uruči potvrda o izvršenoj uplati naknade.

**Članak 7.**

Društveni dom daje se na privremeno/povremeno korištenje uz plaćanje naknade:

1. fizičkim osobama ako društveni dom koriste za osobne potrebe (vjenčanja, krštenja, rođendana, drugih proslava i slično),

2. pravnim ili fizičkim osobama koje obavljaju samostalnu djelatnosti (prodaje i slično),

3. političkim strankama u svrhu političkog djelovanja i održavanje izborne promidžbe,

4. udrugama (kulturno-umjetničkim, socijalnim, sportskim i drugim udrugama i organizacijama civilnog društva).

Iznimno od odredbe iz stavka 1. ovoga članka, društveni dom daje se na privremeno/povremeno korištenje bez naknade za:

- aktivnosti mjesnih odbora i njihova tijela,

- aktivnosti udruga koje skrbe za osobe s invaliditetom i humanitarnih udruga,

- aktivnosti kulturno-umjetničkih, socijalnih, sportskih i drugih udruga koje   
 neposredno sudjeluju u realizaciji programskih aktivnosti Općine Martijanec,

- kulturne manifestacije čiji organizator je Općina Martijanec, Osnovna škola Martijanec ili   
 udruge s područja Općine Martijanec, uz uvjet da ne naplaćuju ulaznice,

- aktivnosti kojima se informiraju pojedine grupe građana Općine Martijanec, a koje su od značaja   
 za život i napredak stanovništva (predavanja, savjetovanja i slično za koja se ne naplaćuju   
 ulaznice ili neki drugi oblik naknade).

Općinski načelnik može na temelju pisanog zahtjeva odobriti oslobođenja od plaćanja naknade za korištenje društvenog doma i za druge aktivnosti za koje utvrdi da su od interesa za Općinu Martijanec ili njeno stanovništvo.

**Članak 8.**

Naknada prilikom korištenja društvenog doma za organizaciju zabava i drugih prigodnih proslava, prigodnu prodaju robe te za druge namjene društvenih organizacija, udruženja građana i fizičkih osoba, uz uvjet da korištenje doma ne traje duže od dvadeset četiri sata (24), iznosi najmanje:

- 30,00 EUR-a za korisnike koji imaju prebivalište ili sjedište na području Općine Martijanec,

- 50,00 EUR-a za korisnike koji imaju prebivalište ili sjedište izvan područja Općine Martijanec.

Naknada za korištenje društvenog doma za organizaciju skupova političkih stranaka te drugih udruga i organizacija, uz uvjet da korištenje doma ne traje duže od osam (8) sati, iznosi najmanje 30,00 EUR-a. Isti iznos naknade primjenjuje se i prilikom organiziranja javnih priredbi.

Za prekoračenje roka korištenja društvenog doma dodatno se za svaki započeti sat prekoračenja obračunava naknada od 7,00 EUR-a.

**Članak 9**.

Naknada za privremeno/povremeno korištenje društvenog doma prihod je proračuna Općine Martijanec te mora biti plaćena najkasnije tri (3) dana prije dana preuzimanja prostora.

Korisnik je dužan platiti režijske troškove koji su nastali prilikom korištenja društvenog doma iz čl. 7. st. 1. (električna energija, plin, voda). Obračunavaju se i plaćaju prema stvarnoj potrošnji i jediničnoj cijeni energenata, temeljem očitanja stanja brojila, koje obavlja domar ili za to druga zadužena osoba (Korisnik mora stanje dostaviti Općini Martijanec na dobivenom obrascu).

Naknade i režijske troškove korisnici društvenih domova uplaćuju na žiro račun Općine Martijanec, na osnovu uplatnice koje dobivaju u Jedinstvenom upravnom odjelu Općine Martijanec.

Iznimno, sukladno korištenju doma iz čl. 7. st. 2. naplaćuje se 1,50 EUR-a, za troškove grijanja (plin), po satu korištenja.

**Članak 10.**

Domar, nakon što primi ovjerenu uplatnicu o izvršenoj uplati naknade, predaje društveni dom na korištenje te Korisnik preuzimanjem društvenog doma potvrđuje da je društveni dom preuzeo u urednom i ispravnom stanju.

Nakon završenog korištenja, domar ponovno preuzima društveni dom u stanju u kojem ga je i predao.

Domar eventualne štete i nedostatke, bilo koje vrste, koji se pojave na društvenom domu i pokretninama u njemu, prijavljuje nadležnom organu Općine Martijanec radi naplate od korisnika koji ih je učinio, a u slučaju neprijavljivanja štete istu snosi sam.

Domar je dužan voditi evidenciju o korisnicima društvenog doma, o broju potrošenih KWh struje, o potrošenim kubnim metrima vode i plina te o eventualnim oštećenjima imovine.

Domar ima pravo na naknadu koja je određena posebnom odlukom Općinskog vijeća, a isplaćuje ju Jedinstveni upravni odjel Općine Martijanec svaka 3 mjeseca.

**Članak 11.**

Korisnici su dužni društvene domove, odnosno njihove prostorije, opremu, inventar, zemljište te druge pripadnosti koristiti pažnjom dobrog gospodara, u skladu s njihovom namjenom.

Kada se u društvenim domovima Općine Martijanec koristi autorska glazba putem žive glazbe ili glazba s električkih medija, Korisnik se obvezuje pribaviti dozvolu za korištenje navedenih autorskih djela i platiti autorsku naknadu te potvrdu o uplati iste dostaviti Općine Martijanec prije održavanje događaja iz čl. 7. ove Odluke. U protivnom, Korisnik snosi u potpunosti odgovornost za nepridržavanje obveza iz Zakona o autorskim pravima.

Korisnici su dužni nakon korištenja društvenih domova pregledati prostorije koje su korištene te ih dovesti u uredno stanje (očistiti prostorije, zatvoriti prozore, složiti inventar, isključiti električna i plinska trošila, iznijeti otpad, vratiti ključeve i sl.).

Korisnici su obvezni zbrinuti otpad koji je nastao prilikom privremenog/povremenog korištenja društvenog doma.

**Članak 12.**

U društvene domove u pravilu nije dopušteno unošenje namještaja, opreme i ostalih vrsta predmeta te je zabranjen unos eksplozivnih i zapaljivih materijala, oružja i narkotika.

Iznimno od odredbi stavka 1. ovog članka općinski načelnik može Korisniku odobriti privremeno unošenje namještaja, opreme i ostalih vrsta predmeta ukoliko ti predmeti služe za provođenje aktivnosti vezano uz namjenu korištenja prostora.

**Članak 13.**

Za nepoštivanje Odredaba ove Odluke propisuje se kazna za odgovorne osobe kako slijedi:  
1. Novčanom kaznom u iznosu od 270,00 EUR-a kaznit će se za prekršaj korisnik, a novčanom kaznom u iznosu od 70,00 EUR-a kazniti će se i odgovorna osoba u pravnoj osobi za prekršaj iz čl. 6. st. 2. ove Odluke,

2. Novčanom kaznom od 70,00 EUR-a (500,06 kn) kaznit će se domar ili druga osoba zadužena za upravljanje društvenim domom u vlasništvu Općine Martijanec za prekršaj iz čl. 6. st. 3. ove Odluke.

**Članak 14.**

Danom stupanja na snagu ove Odluke prestaju važiti: Odluka o naknadi za korištenje društvenih domova na području Općine D. Martijanec sa 26. sjednice Općinskog vijeća održane 27.02.1997. godine, Odluka o izmjeni Odluke o naknadi za korištenje društvenih domova na području Općine D. Martijanec sa 13. sjednice Općinskog poglavarstva održane 12.11.1999. godine i Odluka o postupku i uvjetima povremenog korištenja društvenih domova i drugih prostora te zemljišta u vlasništvu ili pod upravom Općine Martijanec sa 21. sjednice održane 27.12.2008. godine.

**Članak 15.**

Ova Odluka stupa na snagu osmog dana od dana objave u „Službenom vjesniku Općine Martijanec“.

KLASA: 024-01/23-01/5

URBROJ: 2186-19-01-23-1

Predsjednik Općinskog vijeća  
 Stjepan Golubić, ing.